# כֹה- אָמַר ה' הִנְנִי קֹרֵעַ אֶת-הַמַּמְלָכָה וְנָתַתִּי לְךָ אֵת עֲשָׂרָה הַשְּׁבָטִים

שיסוי, השד העדתי, ערבים, אשכנזים, מנותקים, חרדים וערבים.

אנו שומעים השכם וערב שישראל מפוצלת בין פלגיה השונים. אך היכן עובר הגבול בין השבטים? מי שבט ומי איננו? נדמה שהתשובה לשאלה זאת תלויה במידה רבה באדם אותו אנו שואלים, עובר אורח שינסה לסמן קבוצה כשבט יואשם בהיותו בור לגבי הדינאמיקות הפנימיות.

הסיבות לכך מובנות, אף אדם איננו מעל דעות קדומות. גם אני ניסיתי להבין את רבדי העם ולא הצלחתי לעשות זאת באופן משכנע. אך לא התייאשתי. הבינה שלי איננה הדבר היחיד שעומד לרשותי. בתוך הסיליקון ובין טרנזיסטורים נמצאת בינה אחרת, שלא מרגישה נאמנות לאף פלג, חסרת דעות וטהורה – הבינה המלאכותית.

אתאר את התהליך בקצרה, הבינה המלאכותית שיצרתי סורקת את כל הקלפיות בישראל ונתוני הלמ"ס לפי אזורים. כך, ישוב אחר יישוב היא בודקת אילו יישובים בעלי דפוסים דומים והיא מנסה לשרטט גבולות בין היישובים עד שישנם 9 "מחוזות" ובכל מחוז נמצאת קבוצת היישובים בעלי דפוסי הצבעה דומים אחד לשני ושונים משאר המחוזות (שיקרתי בכותרת, יצאו לי 9 שבטי ישראל). נתונים על כל שבט נאספים מאתר הלמ"ס, הכנסת, המשטרה ואתר "חופש המידע" של הממשלה.

## השבט הלבן

אתה בסה"כ 4% ממצביעי ישראל. איתך רוב הקיבוצים. ששת המוקדים הגדולים ביותר בהם אתה גר הם **גבעתיים**, **קריית טבעון,** **בנימינה, כוכב יאיר, כפר הורדים ומתן.** כנראה שלא תוליד ילדים רבים והריבוי הטבעי בשבט שלך הוא הנמוך ביותר.

השבט מכיל מעל 99% יהודים והוא במקום הראשון ביחס היהודים יחד עם המתנחלים. שבט זה הצביע בממוצע 27% ל"**יש עתיד**", 21% ל"עבודה" 15% למרצ ו15% ל"כחול לבן". אתם גם השיאנים בהצבעות למפלגות שלא עוברות אחוז חסימה.

## ישראל הראשונה

אתה הגדול מבין שבטי ישראל ואיתך 41% מהמצביעים. אתה גר באחת מהמרכזיות בערי ישראל. המוקדים הכי גדולים שלך הם **תל אביב, חיפה, ראשון לציון, פתח תקווה, רמת גן ורחובות**. שבט זה מכיל את רוב **היישובים הדרוזים** ומושבי השרון. שבטך הוא בעל אחוז הזכאים לבגרות הכי גבוה (80%). ואתה מצביע באחוזים דומים **לליכוד ול"יש עתיד"** (23%) ובמקום השלישי ל"כחול לבן" (12%). שבט זה הוא בעל אחוז הפשיעה הנמוך בעבירות פליליות אך הגבוה בעבירות שדינן קנס. אתה מרוויח הכי הרבה ומשלם הכי הרבה מיסים.

## ישראל השנייה

אתה חלק מהשבט השני בגודלו וכולל 31% מהמצביעים. אתה סובל מפריצות ונזק לרכוש. אתה תוליד קצת יותר ילדים אך לא הרבה יותר משבט ישראל הראשונה. היישובים הגדולים בהם תחיה הם **אשדוד, נתניה, חולון, באר שבע, אשקלון ובת ים.** כנראה שתבחר להצביע ל**ליכוד** (43%) או לש"ס (10%). בנוסף לשתי המפלגות האלו או ליהדות התורה או לישראל ביתנו (בהתאם לאופי היישוב).

## החרדים

אתם 12% מהמצביעים. אתם גרים בעיקר ב**ירושלים, בני ברק, בית שמש, מודיעין עילית, בית עילית ואלעד.** סביר להניח שאתה לא מצביע מכיוון שרוב השבט הזה מתחת לגיל 18. השבט הבדואי מתקרב לקצב הילודה שלך, אך עדיין אתה מוביל בפער משמעותי משאר המגזרים. אתה כמעט ואינך סובל מפשיעה אך אחוז הבגרויות והשכר שלך נמוך משאר השבטים בפער. שכניך מצביעים או לש"ס (30%) או ל**יהדות התורה** (45%)

## הדתיים

כיפה לראשך והשבט שלך מהווה 1.5% מהאוכלוסיה אך המגזר שלך משתנה. אחוז האקדמאים עלה ואיתו השכר הממוצע. בתמורה גודל המשפחה קטן בהדרגה. עדיין גבוה מישראל הראשונה והשנייה, אך נמוך מהחרדים. נראה שהשבט שלכם משנה בהדרגה אסטרטגיה מבדלנות להובלה. המוקדים הכי גדולים שלכם הם **גבעת שמואל, אפרת, קרני שומרון, אלקנה, כפר אדומים וחשמונאים.** בבחירות האחרונות הסכמתם ש"ימינה" מייצגת אתכם (34%) הציונות הדתית (28%) והליכוד (22%)

## המתנחלים

הדמיון שלכם עם השבט הדתי ברורים, אך גם המחלוקת. נראה שאתם לא מקבלים בלב שלם את השינוי של השבט הדתי והמגמה בנושאי ההשכלה והילודה מתונה משמעותית. אתם 1% מהמצביעים. אתם מעדיפים יישובים הומוגנים (בדומה לשבט הלבן). המוקדים העיקריים שלכם הם **קרית ארבע, כפר חב"ד, בית אל, קדומים טלמון ויד בנימין.** אתם מצביעים ל**ציונות הדתית** (63%) לימינה (17%) ולליכוד (11%).

## הבדואי-מוסלמי

אתה לא הגדול מבין השבטים הערבים (2% מהמצביעים) אך אתה מתקדם לשם. יש לך אחים רבים יותר מרוב השבטים, אתה מקום שני רק לחרדים בתחום הילודה. עולם הפשע לא זר לך. כמות העבירות מרקיעה שחקים בסביבתך והסיכוי שאתה מחזיק בתעודת בגרות הוא הנמוך מבין השבטים. הדת היא מרכזית יותר בחייך ביחס לשבטים הערבים ותבלה יותר זמן במסגד. המרכזים בהם אתה גר הם **רהט, כפר קאסם, תל שבע, ערערה, כסיפה, שגב שלום ומסעודין.** אתה מצביע ל**רע"מ** (80%)ולרשימה המשותפת (10%).

## ערבי פרוגרסיבי

אתה חלק מהשבט הגדול יותר של ערביי ישראל (3.7%), בדומה לשבט הבדואי-מוסלמי פשיעה היא נגע נפוץ. להבדיל מהם מגמת הגלובליזציה והחילון לא פסחה עליכם. הילודה יורדת, כמות המוסדות דת לנפש פוחתת וההשכלה עולה, אך בקצבים איטים יותר מהחברות הדתיות היהודיות. אתם גרים בעיקר ב**נצרת, שפרעם, טייבה, אום אלפחם ובאקה אלגארביה** ומבצביעים לרשימה המשותפת (60%) לרע"מ (20%) ואפילו תשקול להצביע למפלגות יהודיות.

## ערביי שמרן

אתם דומים הרבה יותר לערביי ישראל הפרוגרסיבים מאשר לבדואים מוסלמים ועמכם 0.9% מהמצביעים. כל המגמות של חילון – ירידה בילודה בתמורה לעלייה במשכורות ובהשכלה קיימות אצלכם, אך במידה פחותה. מצד שני, הפשע הוא נגע פחות נפוץ אצלכם מאשר אצל הפרוגרסיבים. המוקדים הגדולים לכם הם **סחנין, טמרה, עראבה, טירה, כפר מדנא וכפר קרע.** הקולות שלכם הולכים ל**רע"מ והרשימה המשותפת** באחוזים דומים(44%)